**Komentaras**

**2025 m. spalio 27 d.**

**Kontrabanda – auganti grėsmė ne tik biudžetui, bet ir nacionaliniam saugumui**

*Arnas Neverauskas, Nacionalinės tabako gamintojų asociacijos vykdomasis direktorius*

Jau tris vakarus iš eilės buvo sutrikdyta Vilniaus oro uosto veikla dėl iš Baltarusijos į Lietuvą leidžiamų kontrabandinių meteorologinių balionų. Per pastarąją savaitę išvis paveikta apie 100 skrydžių ir keliolika tūkstančių keleivių. Nors vis garsiau kalbama apie vykdomą hibridinę ataką, tai dar kartą atkreipia dėmesį ir į nelegalių rūkalų problemą. Kontrabandos tinklai, pasitelkiantys vis naujus metodus, tampa vis drąsesni ir vis labiau kelia grėsmę valstybės saugumui.

Kaip pažymėjo Ministrė Pirmininkė Inga Ruginienė, būtina stiprinti atsakomybę už kontrabandą ir ieškoti technologinių sprendimų, leidžiančių greičiau nustatyti bei neutralizuoti tokias veiklas. Šie siūlymai sveikintini – kontrabanda šiandien jau seniai nėra tik ekonominis nusikaltimas. Tai reiškinys, kuris daro tiesioginę žalą valstybės finansams, sąžiningam verslui ir visuomenės pasitikėjimui institucijomis.

Remiantis naujausiais duomenimis, šešėlinė cigarečių rinka Lietuvoje 2025 m. antrąjį ketvirtį sudarė net 26,7 proc. Tai – didžiausias rodiklis kaimyninėse šalyse (Latvijoje – 18,6 proc., Lenkijoje – 6,7 proc.). Muitinės departamentas vien pernai sulaikė 95 mln. kontrabandinių cigarečių, o šių metų pirmąjį pusmetį Valstybės sienos apsaugos tarnyba jau sulaikė dvigubai daugiau – 3,14 mln. pakelių. Kiekvienas šešėlinės rinkos procentas valstybei kainuoja apie 3 mln. eurų nesurenkamų akcizų, todėl šiuo metu prarandama daugiau nei 70 mln. eurų kasmet vien iš nesurankamo akcizo mokesčio.

Kaina išlieka esminis faktorius vartotojams renkantis tarp legalaus gaminio bei kontrabandinio. Tokioje situacijoje svarbu suprasti, kad per greitas akcizų augimas, kai kaimyninėse šalyse kainų skirtumas išlieka ženkliai mažesnis, tik dar labiau didina paskatas rinktis nelegalius produktus. Baltarusijoje cigarečių pakelis kainuoja vos 0,72 euro, kai Lietuvoje – 4,46 euro. Net ir Lenkijoje ar Latvijoje kainos mažesnės. Todėl akcizų politika turi būti subalansuota – ji negali skatinti kontrabandos, kuri, kaip rodo pastarųjų dienų įvykiai, įgauna vis pavojingesnes formas.

Lietuva yra viena aktyviausiai su kontrabanda kovojančių valstybių regione – mūsų tarnybos kasmet išaiškina nelegalius fabrikus, sulaiko dešimtis milijonų pakelių cigarečių, o institucijos glaudžiai bendradarbiauja su kaimyninių šalių teisėsauga. Tačiau be kompleksinio požiūrio – efektyvaus kontrolės mechanizmo, technologinių sprendimų ir atsakingos mokesčių politikos – šios pastangos nebus tvarios.

Kontrabanda – tai ne tik prarasti milijonai biudžetui, bet ir tiesioginė grėsmė nacionaliniam saugumui. Todėl svarbu, kad priimami sprendimai dėl akcizų, baudžiamosios atsakomybės ar technologinių priemonių būtų koordinuoti, pagrįsti duomenimis ir orientuoti į ilgalaikį efektą. Todėl kviečiame politikus imtis atsakomybės, ir nusižengimus už oro balionų kontrabandą perkvalifikuoti į nusižengimus nacionaliniam saugumui. Grėsmė netekti laisvės efektyviau atgrasys kontrabandos nusikaltėlius negu dabar šimtus ar keletą tūkstančių eurų siekiančios baudos. Milijonus uždirbančiai ir gerai organizuotai kontrabandos mafijai finansinės baudos nieko nereiškia, todėl tik griežtas ir principingas valstybės atkirtis gali padėti pažaboti šią išsikerojusią problemą. Tik taip galėsime užkirsti kelią šešėlinei ekonomikai, kuri, pasinaudodama kiekviena silpna grandimi, kelia realią grėsmę visam valstybės stabilumui.